text: Lukninger: Dagen derpå i Stenderup-Krogager og Tønder
  09 september 2010 kl. 08.59
  Skolen og plejecentret skal lukkes i Stenderup-Krogager. Otte skoler går det ud over i Tønder. Det chokerer borgerne.
  Budgetterne i landets kommuner er pressede.
  Det fik i går Billund Kommune til at vedtage et budgetforlig, der medfører lukning af både plejecentret og skolen i Stenderup-Krogager. 
  Stenderup Skole huser til dagligt 179 børn, som alle fra 31. august 2013 kommer til at indgå i skoledistriktet under Søndre Skole.
  
  Også i Tønder
  I Tønder skal otte af kommunens folkeskoler lukke. Det drejer sig om skolerne i Nørre Løgum, Bedsted, Visby, Ballum, Vodder, Døstrup, Abild og Jejsing.
   
  Lukningerne finder sted i løbet af de næste par år. 
  
  Chokbølge i lokalsamfundene
  - Chok, vantro, frustration, ja, en rigtig ØV-følelse. Vi fatter det ikke.
  Sådan beskriver borgerjournalisten, Grethe Hald Højgaard, chokket efter gårsdagens melding om lukningerne i Stenderup-Krogager.
  Hun er en blandt mange borgere, som har været på tasterne og udtrykt sin mening om lukningerne. Hun indkalder blandt andet til borgermøde i byen på mandag den 13. september. 
  Fælles for borgerne i Stenderup-Kroager og Tønder er chokket.
  I TV SYD's udsendelse i aften kl. 19.30 har vi talt med borgerne i både Stenderup-Kroager og Tønder om, hvordan det er, når dele af lokalsamfundet lukker.
  